als_Latn dik_Latn sag_Latn
Futbolli në Shqipëri gjithmonë ka pasur një ndeshje të madhe. Partizani-Tirana është kryesfida e Kampionatit Shqiptar edhe pse tani ekipet janë me qëllime të ndryshme në renditje. Por më shumë se çdo gjë tjetër, shumë pak e dinë se me kë janë tifozë në Federatën Shqiptare të Futbollit. Në këtë institucion ka shumë njerëz me emër që i kanë dhënë jetën futbollit, por padyshim shumë të tjerë që janë të rinj me këtë botë. Nga presidenti i FSHF-së deri tek zyrtarët më të rinj, ja cilët simpatizojnë në institucionin e futbollit. Shumë nga ata që punojnë në FSHF nuk e zbulojnë me cilën skuadër bëjnë tifozllëk. Ka edhe nga ata që tanimë nuk ua lejon statura për të qenë të pozicionuar me një skuadër të caktuar, ndonëse më parë kanë luajtur apo kanë qenë pjesë e një skuadre të caktuar. Armand Duka, Presidenti i FSHF-së, ka deklaruar publikisht se është tifoz I ekipit të Vllaznisë. Lutfi Nuri, zëvendëspresident i FSHF, është tifoz i Tiranës dhe kjo nuk ka asnjë pikë dyshimi. Pëlqimi I tij dihet, Partizani, ndonëse ka pranuar se në fëmijëri ishte me Tiranën. Besnik Çela është zëvendës sekretar i FSHFsë. Për pozicionin që ka, asnjëherë nuk është çbilancuar, por vjen nga familja e kuqe e Partizanit. Denis Bastari, asisteti i sekretarit vetë ka deklaruar se është me Tiranën por, ndoshta, nuk i dihet… Pëlqimet e tyre i kanë dhënë të gjithë, që nga Redi Jupi e deri tek Endi Hyka.
Duka, një tifoz i Vllaznisë
“Në të gjitha ndeshjet që kam parë, loja ka qenë për t’u vlerësuar. Unë në historinë time kam qenë tifoz i Vllaznisë, por për momentin futboll të bukur bën Skënderbeu”. Për ata që nuk e dinë, Armand Duka, presidenti i FSHF-së nuk është një simpatizant i skuadrave të qytetit. Paçka se ka qenë sponsor dhe president i Erzenit dhe normalisht është tifoz me këtë ekip, por gjithmonë ka simpatizuar shkodranët. Kjo nuk ka ndikuar në ecurinë e Vllaznisë, sepse asnjëherë shkodranët nuk janë ndihmuar nga FSHF dhe gjithmonë balancat janë mbajtur për këtë ekip dhe ekipe të tjera të Kategorisë Superiore.
Jupi: Derbi, 50 me 50
Ka luajtur me të gjitha ekipet e kryeqytetit, po për këtë ndeshje nuk ka ndonjë skuadër
të favorizuar Redi Jupi ka luajtur me të tria skuadrat e kryeqytetit dhe është një nga lojtarët më të njohur. Tani zyrtar në FSHF me ekipet kombëtare, Jupi, i pyetur për çështjen, analizon derbin. Edhe pse nuk tregon për kë është tifoz, numri një i sektorit të ekipeve kombëtare shprehet se derbi do të jetë një tjetër sfidë magjike. Sipas tij, ndryshe nga ndeshja e dytë, ekipet janë të barabarta dhe çdokush prej tyre mund të fitojë. Gjasat, sipas Jupit, janë që ndryshe nga ndeshjet e mëparshme asnjë nga ekipet nuk është paksa e favorizuar. “Për mua, derbi është 50 me 50. Të dyja skuadrat mund të fitojnë ndeshjen. Ishte ndryshe nga takimi i parë i 2014-ës, kur Partizani vinte më i brishtë nga merkato. Tani skuadra është ndryshe dhe nuk kam çfarë të them më tjetër, veçse t’iu uroj të dyja skuadrave fitoren në fushën e lojës”, është shprehur Redi Jupi.
Nuri, “ultras” bardheblu
Të gjithë, as që e vënë në dyshim. Lutfi Nuri është një ultras bardhelu. Ish-president i klubit dhe një nga njerëzit që gjithmonë është afër baredhebluve është me të vërtetë një ultras. Paçka faktit se është zëvendëspresident i FSHF-së, ai gjithmonë nuk e ka lënë në “baltë” skuadrën, jo vetëm si tifoz, por edhe financiarisht. Në verë ishte shumë pranë afrimit si donator së bashku me Takajn, ndërsa gjithmonë edhe në ditë të vështira ka ndihmuar skuadrën me premio. Një ultras i vërtetë për skuadrën bardheblu që kështu ka numrin dy të institucionit të futbollit në krah. Po kush e njeh Nurin e di mirë se ai kurrë nuk ndihmon për të favorizuar bardheblutë.
Denis Bastari, tifoz i Tiranës
Denis Bastari, asistenti i sekretarit të FSHF-së dhe shefi i të gjithë departamenteve në institucionin e futbollit, është bardheblu. Edhe pse shumë e mendonin që do të ishte një tifoz i Partizanit, gjërat janë ndryshe. Bëhet fjalë për një tifoz të “thekur” të ekipit të Tiranës.
Lita: Më mirë me Juventusin
Është kryeqytetas, por që nuk dëshiron të zbulojë pozicionin e tij për shkak të punës në FSHF. Enton Lita është drejtori juridik dhe një nga njerëzit që merret përditë me problemet e klubeve. Por i pyetur se tifoz i cilës skuadër është, ai nuk ka dashur që të thonë më shumë. Sigurisht me një prej skuadrave të kryeqytetit është tifoz, por ai ka dashur që të jetë jashtë paragjykimeve, edhe pse një njeri mund të jetë një tifoz me një skuadër. “Me kë jam tifoz? Me Tiranën, Partizanin apo ndonjë skuadër tjetër. Është më mirë që të jem me Juventusin. Po, me atë skuadër jam”, është shprehur Lita. Një zgjedhje e tij me shaka, por që për të gjithë mund të duket e arsyeshme, duke parë ata që ka Lita në punë përditë.
Lira, tifozja e përgjithshme
Edlira Kajtazi është një nga vajzat që punon në Federatën e Futbollit. Ajo është delegatja e parë femër në kampionatin shqiptar. Po tifoze? Është me futbollin, ndonëse preferencat e saj janë më të ngushta
Një durrsak me të kuqtë
Një tjetër zyrtar i FSHF-së i cili është me të kuqtë quhet Gazmend Malo. Është një durrsak, por për këtë ndeshje derbi do të jetë pjesë e të kuqve. Një zgjedhje e tij për këtë ndeshje, duke parë ngritjen e të kuqve në këtë kampionat.
Nurishmi-Sulejmani sektori bardheblu
Të dy janë zyrtarë të sektorit të garave dhe të dy përkrahës të Tiranës. Gjithsesi vetëm Lysien Nurishmi është me plot gojën një ultras i Tiranës. Për Sulejmanin mund të thuhet se është vetëm përkrahës, për shkak të pozicionit delikat që ka në sektorin e garave.
Shulku – Çela e kaluara e kuqe
Ilir Shulku dhe Besnik Çela, respektivisht sekretari dhe zëvendësi i tij, njihen botërisht se vijnë nga “shtëpia” Partizani. Njëri kapiteni i të kuqve për vite me radhë dhe ikonë e tjetri futbollist dhe trajner i të kuqve. Gjithmonë janë sulmuar si njerëzit e të kuqve, por të kaluarën e kanë të Partizanit. Aktualisht zyrtarë të Federatës, nuk kanë luksin që të jenë tifozë të ndonjë skaudre. Madje sekretari Shulku në një intervistë të disa kohëve më parë është shprehur se në fëmijëri ka qenë tifoz i Tiranës, por kalimi tek Partizani bëri që ai të dashurohej me këtë ekip, ku dha e mori maksimumin e mundshëm në fushën e lojës. Për Besnik Çelën që ka qenë lojtar, trajner dhe trajner i moshave tek Partizani dhe ekipeve përfaqësuese tanimë nuk bëhet fjalë për tifozllëk. E kaluara e tij është e kuqe, ndonëse tani nuk ka më vend për tifozllëk, por një gjykim të ftohtë për futbollin në përgjithësi dhe në derbin në veçanti
Rraklli: Vota ime, “no coment”
Partizani normalisht që është zgjedhja e Altin Rrakllit. Për faktin se ai është këshilltari i Klubit Partizani dhe presidentit Gaz Demi. Gjithsesi, Altin Rraklli nuk është çbilancuar, ashtu si edhe Redi Jupi. Ka lënë të kuptohet që vota e tij është Partizani. “Për këtë nuk keni përse të më pyesni, kuptohet”. Rraklli kurrë nuk ka luajtur me ekipin e Partizanit, por është pjesë e të kuqve. Gjithsesi është një nga lojtarët më të mirë që ka pasur Shqipëria në sulm dhe një nga ata që në Gjermani ka bërë epokë. Tanimë është trajneri i Kombëtares së Femrave dhe këshilltar tek ekipi i të kuqve prej më shumë se një viti.
als_Latn als_Latn als_Latn grn_Latn als_Latn als_Latn por_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn por_Latn als_Latn